SKRIFTLIG FORESPØRGSEL P-2562/01

af Alexandros Alavanos (GUE/NGL) til Kommissionen

(13. september 2001)

Om: Fortsættelse af projektet med det græske nationale ejendomsregister

Kommissionen går i sidste afsnit af sit svar på min forespørgsel (P-0585/01(1) af 18. maj 2001) vedrørende iværksættelse af proceduren i henhold til artikel 24 i Rådets forordning (EØF) nr. 2052/88(2), hvad angår det nationale ejendomsregister ind på at præcisere en tidligere besvarelse, og ændrer dermed væsentligt indholdet af dette svar, hvori den accepterede, at der under den anden fællesskabsstøtteramme indgik tre programmer i forbindelse med ejendomsregistret, som i alt omfattede 850 000 ha til et samlet beløb på 124,6 mio. ecu.

I et dokument vedrørende det græske nationale ejendomsregister rettet til de græske myndigheder (31. juli 2001) meddeler Generaldirektoratet for Regionalpolitik, at det har besluttet at indlede proceduren i henhold til artikel 24 i forordning 4253/88(3) med den begrundelse, at Generaldirektoratet for Regionalpolitik kun havde spredte oplysninger og kun havde kendskab til halve sandheder, og det blev foreslået at gennemføre en finansiel korrektion med alternative beregningsmetoder.

På baggrund af, at dette projekt ifølge en generel vurdering er den største og vigtigste struktur- og miljøintervention i Grækenland, at der allerede er investeret enorme pengebeløb i form af såvel fællesskabsmæssige som nationale midler, og at en eventuel afbrydelse af projektet ville medføre, at de resultater, der er opnået gennem det hidtidige arbejde, med et slag ville miste deres værdi, og alle de investerede bevillinger helt gå tabt, bedes Kommissionen besvare følgende: Er dette tilbagetog (præcisering) fra den tidligere besvarelse udtryk for en ansvarlig stillingtagen under henvisning til, at forudsætningen for indledning af proceduren i artikel 24 er en betydelig ændring, der berører aktionens eller foranstaltningens art eller gennemførelsesvilkår, og som ikke har været forelagt Kommissionen til godkendelse, og agter Kommissionen uanset det endelige udfald af proceduren i henhold til artikel 24 fortsat at støtte ejendomsregistret som led i den tredje fællesskabsstøtteramme, efter at der i samarbejde med de græske myndigheder er vedtaget og fastsat nye, klare mål og gennemførelsesplaner?

(1) EFT C 318 E af 13.11.2001, s. 76.

(2) EFT L 185 af 15.7.1988, s. 9.

(3) EFT L 374 af 31.12.1988, s. 1.

Svar afgivet på Kommissionens vegne af Michel Barnier

(30. oktober 2001)

Som det ærede medlem anfører, er Kommissionen nu ved at undersøge gennemførelsen af ejendomsregisterprojektet efter artikel 24 i Rådets forordning (EØF) nr. 4253/88 af 19. december 1988 om gennemførelsesbestemmelser for forordning (EØF) nr. 2052/88 om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter. Når disse undersøgelser er afsluttet, vil Kommissionen sende det ærede medlem en kopi af sin beslutning, så snart denne er vedtaget.

Endvidere vil den efter afslutningen af proceduren i henhold til artikel 24 træffe beslutning om, på hvilke vilkår der kan ydes yderligere finansiering af ejendomsregisterprojektet inden for rammerne af FSR 2000-2006 for Grækenland.